  Анжелика Тихонова корреспондент 1-тӥ куартолэзе Глазкарысь 9 номеро школаын нырысетӥ автокласс усьтозы. Пиналъёс 9-тӥ классэз йылпумъякузы аттестат вӧзы кыкетӥ разрядэн слесарьлэсь ӧнерзэ басьтыны быгатозы. Со сярысь Глазкарлэн тӧроез Сергей Коновалов «ВКонтакте» мерлыко вотэсысь бамаз ивортӥз. Теориез практика вылын юнматон понна слесарьёсты дасян мастерское ГАЗ-2705 машиналэсь инъетсэ пуктӥзы. Дышетскисьёс двигателез, дугдытӥсь сӧзнэтэз, рамаез, мостэз, сцеплениез ас киосынызы кырманы-утчаны быгатозы. Куке школалэн кивалтӥсьёсыз дышетскисьёсты ӧнерлы дасянлэсь кулэлыксэ валало но карысь предприятиосын кусыпъёс юнмато – вордско таӵе ӵектосъёс. Солэсь улонэ пыӵамзэ но пиналъёслэсь азинсконъёссэс чакласа возём Сергей Коновалов, Глазкарлэн тӧроезПиналъёсты дышетыны Глазкарысь политехнической колледж но Автомобиль транспортъя управление юрттозы. Озьы ик 9 номеро школаын мерлыко ӵектосъёсъя конкурсын вормемзылы луыса пляж волейболлы площадказы кылдӥз. Отын арнялы быдэ сямен ӵошатсконъёс ортчо, нуналлы быдэ пиналъёс шудыны ветло. Со сяна, али Юнармилэсь нимысьтыз кабинетсэ лэсьтон бордын ужало. Отчы карысь вань школаосысь юнармеецъёс ветлозы. Соослы элькун ужрадъёсы пыриськыны форма, выль стендъёс, возьматон материалъёс басьтӥзы ини. Школаысь сиськонни но выльдӥське. Та дыре выль укноос пукто, бӧрысь выль тусьты-пуньы но мебель ваёзы. Ужъёсты 1-тӥ куарусёнозь вуттозы. Озьы ик школаын тир кылдытон бордын тыршо. Отын 25 метр кемысен ыбылӥськозы. Шуныт сётӥсь гумыосты, липетсэ тупатъязы ини. Азьланяз батареяос пуктыны, борддоръёссэ чебер карыны но тирлы кулэ луись тӥрлык пуктыны ӧдъяло. Нош эшшо школаын кабинетъёсысь линолеумез вошто, скандинав амалэн ветлыны сюрес дасяло, газон ӵышкон тӥрлык басьтӥзы. Школаын ужасьёслэсь тыршемзэс синйылтыса, Сергей Коновалов стадион пуктыны ужкагазъёс дасялозы шуыса оскытӥз Тодэ вайытом, Сьӧлтаысь покчи классъёс выль дышетскон арзэс выль школаын кутскозы.  Тегъёс: Дышетон Удмуртия Глазкар пиналъёс  